КIуэкIуэ Казбек: УФ-м и Президентым къигъэувахэм ди республикэм и дежкIэ стратегие мыхьэнэ яIэщ
Республикэм и инфраструктурэм зэрызиужьым елъытащ псэукIэр зэрефIэкIуэнур
ЦIыхухэм я гурыгъу-гурыщIэхэм щыгъуазэу щытынур гъэзэщIакIуэ властым и лэжьэкIэм зегъэужьынымкIэ Iэмал нэхъыщхьэ дыдэхэм ящыщщ. Къэралым и Президентым утыку зэмылIэужьыгъуэ-хэм апхуэдэу куэдрэ щыжиIащ. Дэ сытым дежи цIыхухэм къыхалъхьэ Iуэхухэр ди лэжьыгъэм къыщыдолъытэ. Къапщтэмэ, иужьрей илъэсхэм псом хуэмыдэу нэрылъагъу хъуащ инфраструктурэм зегъэужьыным пыщIа Iуэхухэм жылагъуэр зэригъэпIейтейр. ЦIыхухэр зыхуей хуэзэн папщIэ мыхьэнэшхуэ яIэщ узыншагъэр зэтегъэувэжынымкIэ щыIэ хэкIыпIэхэм, абыхэм социальнэ, транспорт Iуэхутхьэбзэхэр зэрыхуащIэм, гъуэгухэр, инженер коммуникацэхэм я фIагъым. Иджыпсту фэтэр куэд хъу унэ е зы хьэблэ псо пщIыкIэ зэфIэкIынукъым, атIэ ахэр газкIэ, псыкIэ, электрокъарукIэ къызэгъэпэщын, пщIантIэхэр зэIузэпэщ щIын, поликлиникэхэм я лэжьыгъэр зэтегъэувэн, цIыхухэм къагъэсэбэпыну гъуэгухэмрэ транспортымрэ, сабийхэр щрагъэджэну, абыхэм зыщагъэпсэхуну, спортым зыщыхуагъэсэну щIыпIэхэр къэлъытэн хуейщ. Къэралым и Iэтащхьэм Федеральнэ зэхуэсым зэрызыхуигъэзам а псори къыщыгъэлъэгъуащ, псом хуэмыдэу абы къыщыхэгъэщхьэхукIащ унагъуэхэр газым пыдзэным лъэпощхьэпо куэд зэрыхэлъыр. Мэкъумэш щIыналъэхэм зыщаужь ди республикэм и дежкIэ а псоми мыхьэнэ хэха яIэщ.
2021 гъэм и закъуэ псэупIэу метр зэбгъузэнатIэ мин 513-рэ яухуэну, 2030 гъэм ирихьэлIэу псори зэхэту метр зэбгъузэнатIэ мелуани 7-м нэс хьэзыр ящIыну дыщогугъ. «ПсэупIэ» лъэпкъ проектым хиубыдэу апхуэдэ ухуэныгъэхэр инфраструктурэ и лъэныкъуэкIэ къызэрагъэпэщын хуейщ. «Къалэм щытыкIэ тэмэм къыхузэгъэпэщыныр» проектым ипкъ иткIэ мы гъэм цIыху куэдым зыщагъэпсэху щIыпIэу 33-рэ, пщIантIэу 89-рэ зэIузэпэщ ящIынущ. «Псы къабзэ» проектым хиубыдэу цIыхухэр псыкIэ къызэзыгъэпэщ IуэхущIапIэу 19 зыхуей хуагъэзэнущ е щIэуэ яухуэнущ.
Президентым Федеральнэ Зэхуэсым Зэрызыхуигъэзам зэман кIыхьым тещIыхьа инфраструктурэ кредитхэм я хьэкъ-кIэ щIыналъэхэм ядэIэпыкъуну къызэрыщыгъэувар дэIэпыкъуэгъушхуэ хъунущ инвесторхэм дазэрыпыщIар егъэфIэкIуэнымкIэ. Нобэрей Къэбэрдей-Балъкъэрым хуэгъэзауэ къапщтэмэ, Урысейм и Президентым къыхилъхьахэм стратегие мыхьэнэ яIэщ, республикэм туризмэм и лъэныкъуэкIэ хэкIыпIэ лъэщхэр зэрыщыIэр, ахэр тэмэму къэгъэсэбэпынымкIэ лэжьыгъэхэр инфраструктурэм къыщегъэжьэн зэрыхуейр къэплъытэмэ.
Къэралым и социальнэ
зыужьыныгъэр щIигъэхуабжьэнущ
Президентым къипсэлъахэр къэкIуэну зэманым тещIыхьа программэщ икIи абы Iэмал псори къет къэкIуэну лъэхъэнэм длэжьын хуей псори къэлъытэнымкIэ. Дэ къарууэ диIэр идохьэлIэ унагъуэхэм защIэгъэкъуэным, узыншагъэр хъумэнымкIэ IэнатIэм зегъэужьыным, иджырей гъуэгухэр, школхэр, сабий садхэр ухуэным, гъавэ бэгъуа къехьэлIэным, бизнесым зегъэужьыным.
Иужьрей илъэсхэм Урысейм нэрылъагъуу зихъуэжащ, абы и къарум хэхъуащ. Путин Владимир Федеральнэ Зэхуэсым япэу Зэрызыхуигъэзар убзыхуауэ щытащ «Сыт хуэдэ Урысей дэ зэтедгъэувэр» псалъэхэмкIэ. Абы щыгъуэм Президентыр нэхъ зытегузэвыхьар лъэпкъыр къегъэлынырт, къэралыр зыхэхуа экономикэ гугъуехь инхэм къыхэшынырт. Мы зэманым абы властым и органхэм яхуегъэув ефIэкIуэныгъэм и программэ лъэщ икIи ар гъэзэщIэнымкIэ хэкIыпIэхэр наIуэ ещI. Нэхъыщхьэ дыдэр арщи, а лэжьыгъэшхуэхэм я фIыщIэкIэ цIыхухэм я псэукIэр кIуэтэху нэхъ тэмэм мэхъу. Куэд ялэжь унагъуэхэм защIэгъэкъуэным хуэгъэзауэ. Къэралым и Iэтащхьэм нобэ къигъэува къалэнхэр гъэзэщIэныр хуэунэтIащ къэралым къыбгъэдэкIыу цIыхухэм, унагъуэхэм, анэм, сабийм ягъуэт дэIэпыкъуныгъэм зегъэужьыным.
Къэбэрдей-Балъкъэрым иджыпсту щагъэзащIэ къэрал программэу 26-м бюджетым къыхэкIыу сом мелард 44-м нэблагъэ трагъэкIуэдэнущ. Апхуэдиз ахъшэм и процент 70-м щIигъур хухахынущ социальнэ Iуэхухэм: цIыхухэм, унагъуэхэм ядэIэпыкъуным, егъэджэныгъэм, узыншагъэр хъумэным зегъэужьыным. Мы программэ Iуэхухэр илъэс зыбжанэм, уеблэмэ илъэсипщI бжыгъэхэм ятещIыхьащ. НэгъуэщIу жыпIэмэ, дэ къалэн пыухыкIахэр дыубзыхуну икIи ахэр дгъэзэщIэну зэман диIэщ. Апхуэдэ зэфIэкI къызэIузыхыр зызыужь, социальнэ Iуэхухэр япэ изыгъэщ къэралырщ.
Федеральнэ дэIэпыкъуныгъэм и фIыщIэкIэ икIи экономикэм и зэпIэзэрытыныгъэм къыхэкIыу дэ пандемием и гузэвэгъуэшхуэр къызэднэкIыфащ
Къэрал политикэр зэпэлъытауэ икIи тэмэму зэраубзыхуам, блэкIа илъэсхэм лэжьыгъэ зэгъэуIуа зэрекIуэкIам я фIыщIэкIэ дэ иджыпсту коронавирус уз зэрыцIалэм нэгъэсауэ хуэщIауэ дыпэщIэуващ. Урысейм и Президентым гъэ къэс Федеральнэ Зэхуэсым Зэрызыхуигъазэм щеубзыху хэкум узыншагъэр хъумэнымкIэ и IэнатIэм зегъэужьынымкIэ программэ гурыIуэгъуэ. Сэ быдэу си фIэщ мэхъу абы и фIыщIэкIэ пандемием и гузэвэгъуэр къызэрызэтедгъэувыIэфар. Ди къэралым, адрей зызыужьауэ къалъытэ къэралхэм яхуэмыдэу, хэкIыпIэ псори зэман кIэщIым щызэщIагъэуIуащ: щIыналъэхэм дэIэпыкъуныгъэшхуэ иратащ уз шынагъуэм пэщIэтыным хуэгъэзауэ. Абыхэм иджырей Iэмэпсымэхэр, хущхъуэхэр хухахащ, медицинэм и IэщIагъэлIхэм уз зэрыцIалэр зэрыпэщIэтыным теухуа щIэныгъэ ирагъэгъуэтащ. А псори хуэунэтIауэ щытащ эпидемие щытыкIэм зэрызихъуэжым езэгъыу медицинэ IуэхущIапIэхэм я лэжьэкIэр убзыхунымкIэ. Коронавирус узыр зэуэлIахэр ди деж зэрыщагъэхъужыр зыкIи къыкIэрыхуркъым сыт хуэдэ федеральнэ клиникэми сымаджэхэм зэрыщеIэзэм. Ар хуабжьу узыщыгуфIыкIын Iуэхущ, сыту жыпIэмэ, зэман хьэлъэм щIыналъэхэр щIэгужьеин щхьэусыгъуэ щыIакъым, абыхэм сытым дежи федеральнэ центрым и дэIэпыкъуныгъэ ягъуэтащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
